Fil-Qorti Kriminali beda jinstema’ l-ġuri quddien l-Imħallef Michael Mallia dwar qtil li seħħ fit-2 ta’ Diċembru tal-2007 f’Pembroke. Martino Gatt, li llum għandu 65 sena, jinsab akkużat li għal ħabta tal-11.30 a.m., qrib il-knisja ta’ Pembroke, qatel lis-sieħeb tal-eks mara tiegħu. L-akkuża tgħid li Gatt ħareġ minn karozza b’kutra f’idu u mexa fid-direzzjoni tal-vittma, Louis Ellul ta’ 34 sena li kien ħiereġ mill-knisja flimkien mas-sieħba tiegħu li dak iż-żmien kellha 32 sena kif ukoll iż-żewġt itfal tagħha ta’ disgħa u 12-il sena. F’ħin minnhom, l-akkużat spara lill-vittma u meta rah mixħut mal-art tah tir ieħor. Fil-ħin tal-isparattura kien hemm għadd ta’ persuni preżenti, tant li tfajla ta’ 14-il sena intlaqtet miċ-ċomb f’ġenbha. Martino Gatt ħarab minn fuq il-post u instab dakinhar stess fl-inħawi tas-Siġġiewi wara li ħalla l-karozza fil-pjazza tal-istess raħal.